CELEX: 52013PC0621
Language: mt
Date: 2013-09-10
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 718/1999 dwar il-politika ta' kapaċità tal-flotta tal-Komunità biex tippromwovi t-trasport bil-passaġġi fuq l-ilma interni

|
			
		
		
		52013PC0621
		
			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 718/1999 dwar il-politika ta' kapaċità tal-flotta tal-Komunità biex tippromwovi t-trasport bil-passaġġi fuq l-ilma interni /* COM/2013/0621 final - 2013/0303 (COD) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Ir-Regolament tal-Kunsill (KE)
Nru 718/1999 tad-29 ta’ Marzu 1999 dwar il-politika ta’
kapaċità tal-flotta tal-Komunità biex tippromwovi t-trasport
bil-passaġġi fuq l-ilma interni[1]
introduċiet mekkaniżmu regolatorju tal-kapaċità tal-flotta
permezz tar-regola “il-qadim għall-ġdid”, bil-għan li jiġi
evitat aggravju fil-kapaċità żejda jew l-emerġenza ta' aktar
kapaċità żejda tal-flotta fis-suq tal-passaġġi fuq l-ilma
interni fl-UE. F’April 2003, ir-regola “il-qadim għall-ġdid”
ġiet mibdula f’mekkaniżmu ta’ emerġenza li jiġi attivat
f’każ ta’ tfixkil serju tas-suq tat-tip imsemmi
fid-Direttiva 96/75/KE[2].
Skont il-politiki tagħhom
tal-kapaċità tal-flotta, l-Istati
Membri b’passaġġi fuq l-ilma interni, konnessi ma’ dawk ta’ Stat
Membru ieħor u b’tunnellaġġ totali tal-flotta ta’ aktar
minn 100 000 tunnellata stabbilixxew il-Fond
għall-Passaġġi fuq l-Ilma Interni (“Fond ta' Riżerva”) fuq
il-bażi tal-Artikolu 3 tar-Regolament (KE) Nru 718/1999. 
Il-Fondi ta’ Riżerva huma ffinanzjati
mill-fondi żejda minn skemi ta’ titjib strutturali mmexxija
sat-28 ta’ April 1999 u mill-kontribuzzjonijiet speċjali
riċevuti skont ir-regola “il-qadim għall-ġdid”. Dawn jikkonsistu
esklussivament minn kontribuzzjonijiet finanzjarji tal-industrija tat-trasport
bil-passaġġi fuq l-ilma interni u l-valur kumulattiv tagħhom
attwalment jammonta għal madwar EUR 35 miljun.
Il-fondi huma amministrati mill-awtoritajiet
kompetenti tal-Istati Membri kkonċernati skont il-leġiżlazzjoni
nazzjonali tagħhom u bir-riżorsi amministrattivi tagħhom stess.
L-organizzazzjonijiet nazzjonali li jirrappreżentaw it-trasportaturi
bil-passaġġi fuq l-ilma interni huma involuti f’din
l-amministrazzjoni skont l-Artikolu 3(2) tar-Regolament (KE)
Nru 718/1999. 
Skont l-Artikolu 3(4) u (5)
tar-Regolament, il-fondi ta’ riżerva jistgħu jintużaw biss
f’żewġ sitwazzjonijiet[3]:
A.        Fil-każ ta’ “tfixkil serju
fis-suq” fis-suq tat-trasport bil-passaġġi fuq l-ilma interni, kif
imsemmi fl-Artikolu 7 tad-Direttiva 96/75/KE, il-Kummissjoni tista’,
wara talba ta’ Stat Membru, tieħu l-miżuri xierqa, b’mod partikolari
miżuri maħsuba biex jimpedixxu kull żieda ġdida
fil-kapaċità tat-trasport offruta fis-suq inkwistjoni.
Skont it-tifsira tal-Artikolu 6
tar-Regolament (KE) Nru 718/1999, il-miżuri adattati għandhom
jinftiehmu bħala l-attivazzjoni mill-ġdid tar-regola “il-qadim
għall-ġdid”, għal perjodu limitat, possibbilment akkumpanjati
minn miżuri ta' titjib strutturali, pereżempju l-ħruġ ta’
primjums tar-rimi ta’ bastimenti, imħallsa mill-fondi ta’ riżerva. 
B.         Jekk ikun unanimament mitlub
mill-organizzazzjonijiet li jirrappreżentaw it-trasport
bil-passaġġi fuq l-ilma interni. F’każ bħal dan, kull Stat
Membru jista’ jieħu l-miżuri kif imsemmi fl-Artikolu 8
tar-Regolament (KE) Nru 718/1999.
B'rabta mal-immodernizzar u mar-ristrutturar
tal-flotot tal-UE, il-miżuri disponibbli biex jinħoloq kuntest
favorevoli għall-ambjent u għas-sikurezza huma dawn li ġejjin:
–                        
l-iffaċilitar għat-trasportaturi
bil-passaġġi fuq l-ilma interni li jkunu se jitilqu mill-industrija
biex jiksbu pensjoni tal-irtirar kmieni jew biex imorru jaħdmu f'attività
ekonomika oħra,
–                        
l-organizzazzjoni ta' taħriġ vokazzjonali
jew ta' skemi ta' taħriġ mill-ġdid għall-ħaddiema li
jkunu se jitilqu mill-industrija;
–                        
l-inkoraġġiment tas-sidien-operaturi
privati biex jissieħbu f'assoċjazzjonijiet tas-sengħa;
–                        
l-inkoraġġiment tal-adattament
tal-bastimenti mal-progress tekniku bil-għan li jittejbu l-kundizzjonijiet
tax-xogħol u jiġu promossi r-rekwiżiti tekniċi
tas-sikurezza; kif ukoll
–                        
it-titjib tal-ħiliet tal-operaturi
bil-għan li jitħarsu l-iżvilupp u l-ġejjieni
tas-sengħa.
Sal-lum, il-kapital fil-fondi ta’ riżerva
għadu qatt ma ntuża. Fl-2009, il-Pajjiżi l-Baxxi għarrfu
lill-Kummissjoni dwar allegazzjoni ta’ tfixkil serju tas-suq fis-suq tat-trasport
tal-passaġġi fuq l-ilma interni tagħhom u talbuha tieħu
l-miżuri adattati f’konformità mad-Direttiva 96/75/KE (sitwazzjoni
A). Madankollu, mill-informazzjoni pprovduta, il-Kummissjoni ma setgħetx
tikkonferma l-eżistenza ta’ tfixkil serju tas-suq skont it-tifsira
tad-Direttiva.
Fl-2003, l-organizzazzjonijiet
rappreżentattivi fil-livell tal-UE avviċinaw lill-Kummissjoni darba,
biex jistaqsu dwar il-possibbiltajiet li jużaw il-fondi (sitwazzjoni B).
Madankollu, il-miżuri previsti tqiesu li kienu barra mill-kamp ta'
applikazzjoni tal-Artikolu 8 tar-Regolament (KE) Nru 718/1999.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Fil-11 ta’ April 2013,
il-Kummissjoni kkonsultat mal-organizzazzjonijiet rappreżentattivi dwar
ir-raġunijiet għaliex il-fondi ta’ riżerva qatt ma ntużaw,
anke jekk dan is-settur kien qed jesperjenza tnaqqis, u dwar soluzzjonijiet
possibbli. Huma kkonfermaw li l-kamp ta' applikazzjoni limitat
tal-Artikolu 8 kien ostaklu għall-użu tal-fondi. Huma indikaw li
jkunu favur l-espansjoni tal-kamp ta' applikazzjoni tal-Artikolu sabiex
il-miżuri eżistenti jiġu applikati għat-taħriġ
vokazzjonali jew għal skemi tat-taħriġ mill-ġdid
għall-membri kollha tal-ekwipaġġ li jkunu se jitilqu mis-settur.
Il-kliem tad-dispożizzjoni attwali jeskludi l-operaturi-sidien, u b’hekk
perċentwal imdaqqas tas-settur jirriżulta ineliġibbli
għall-użu tal-fond għal dan l-iskop, filwaqt li
l-ħtiġijiet tat-taħriġ għall-ħaddiema mhumiex
differenti minn dawk ta’ membri oħra tal-ekwipapġġ. Partijiet
interessati kkunsidraw ukoll illi għandhom jittieħdu miżuri
sabiex jissaħħu l-assoċjazzjonijiet professjonali li
jistgħu jgħinu biex itaffu l-frammentazzjoni tas-settur. Barra minn
hekk, huma ħasbu li jkun utli li tiżdied miżura mmirata lejn
l-innovazzjoni tal-bastimenti u l-adattament tagħhom mal-progress tekniku
fir-rigward tal-ambjent, li jirrifletti r-realtà li qed jiffaċċja
s-settur meta wieħed iqabbel l-prestazzjoni ambjentali tagħhom f'dak
li għandu x’jaqsam mal-emissjonijiet ma’ mezzi oħrajn tat-trasport. 
3.           L-ELEMENTI LEGALI
TAL-PROPOSTA
Il-miżuri msemmija fl-Artikolu 8
tar-Regolament (KE) Nru 718/1999 ikopru biss l-aspetti soċjali.
Madankollu, dawn il-miżuri jistgħu jiġu estiżi b’mod
partikolari sabiex jitwessa’ l-ambitu tal-iskemi ta’ taħriġ, biex
tissaħħaħ l-organizzazzjoni tas-settur u biex jinħoloq
kuntest favorevoli għall-innovazzjoni u għall-prestazzjoni ambjentali
mtejba.
Huwa għalhekk propost li l-miżuri
previsti fl-Artikolu 8 jiġu estiżi kif ġej:
·                        
tingħata l-possibbiltà li jiġu
organizzati skemi ta’ taħriġ professjonali jew ta’ taħriġ
mill-ġdid għall-membri kollha tal-ekwipaġġ li jkunu se
jitilqu mill-industrija, u mhux biss għall-impjegati (jew
il-ħaddiema); 
·                        
jingħata appoġġ
għat-tisħiħ tal-assoċjazzjonijiet professjonali fil-livell
tal-Unjoni; u 
·                        
titħeġġeġ l-innovazzjoni
tal-bastimenti flimkien mal-adattament tagħhom mal-progress tekniku
fir-rigward tal-ambjent.
2013/0303 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament tal-Kunsill (KE) Nru 718/1999
dwar il-politika ta' kapaċità tal-flotta tal-Komunità biex tippromwovi
t-trasport bil-passaġġi fuq l-ilma interni
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 91(1)
tiegħu,
Wara li kkunsidraw il-proposta
mill-Kummissjoni Ewropea,
Wara li l-abbozz tal-att leġiżlattiv
intbagħat lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[4],
Wara li kkunsidraw l-opinjoni tal-Kumitat
tar-Reġjuni[5],
Filwaqt li jaġixxu skont
il-proċedura ordinarja leġiżlattiva,
Billi:
1.         Ir-Regolament tal-Kunsill
(KE) Nru 718/1999 jistabbilixxi l-politika tal-kapaċità tal-flotta
tal-Unjoni għal bastimenti li jintużaw biex iġorru merkanzija
fuq passaġġi fuq l-ilma interni fl-Istati Membri.
2.         B'rabta mal-immodernizzar u
mar-ristrutturar tal-flotot għandhom jiġu previsti miżuri
soċjali biex jgħinu lill-ħaddiema li jixtiequ jitilqu
mill-industrija tal-passaġġi fuq l-ilma interni jew li
jitħarrġu mill-ġdid f'xogħol f'settur ieħor, flimkien
ma' miżuri li jħeġġu l-istabbiliment ta' gruppi ta'
impriżi, it-titjib fil-ħiliet tal-operaturi u l-promozzjoni
tal-adattament tal-bastimenti mal-progress teknoloġiku,
3.         Għal dan l-għan,
il-fond ta’ riżerva stabbilit f’kull Stat Membru li l-passaġġi
fuq l-ilma interni tiegħu huma konnessi ma’ dawk ta’ Stat Membru
ieħor u li t-tunnellaġġ tal-flotta tiegħu huwa aktar
minn 100 000 tunnellata jista' jintuża jekk dan ikun unanimament
mitlub mill-organizzazzjonijiet li jirrappreżentaw it-trasport
bil-passaġġi fuq l-ilma interni.
4.         Il-fondi ta’ riżerva,
li jikkonsistu esklussivament minn kontribuzzjonijiet finanzjarji
tal-industrija, qatt ma ntużaw.
5.         Il-miżuri marbutin
mal-modernizzazzjoni tal-flotta tal-UE msemmija fl-Artikolu 8
tar-Regolament (KE) Nru 718/1999 jikkonċernaw biss kwistjonijiet
soċjali. Tipi oħra ta’ miżura ta’ appoġġ
għall-ħolqien ta’ kuntest favorevoli għall-innovazzjoni u
għall-ambjent mhumiex previsti.
6.         Il-miżuri tal-Artikolu 8
tar-Regolament (KE) Nru 718/1999 dwar it-taħriġ vokazzjonali jew
dwar l-iskemi tat-taħriġ mill-ġdid huma rilevanti
għall-membri kollha tal-ekwipaġġ li jkunu se jitilqu mis-settur,
inklużi l-operaturi-sidien u mhux biss għal dawk li huma kkwalifikati
bħala ħaddiema. 
7.         L-Artikolu 8
tar-Regolament (KE) Nru 718/1999 jistipula miżuri li
jinkoraġġixxu l-operaturi-sidien biex jissieħbu
f'assoċjazzjonijiet tas-sengħa, iżda ma jistipulax miżuri
li jsaħħu l-organizzazzjonijiet li jirrappreżentaw it-trasport
bil-passaġġi fuq l-ilma interni fil-livell tal-Unjoni, filwaqt li
organizzazzjonijiet aktar b’saħħithom fl-Unjoni kollha jistgħu
jgħinu sabiex tittaffa l-frammentazzjoni fis-settur. 
8.         L-Artikolu 8
tar-Regolament (KE) Nru 718/1999 għandu għalhekk jiġi
sssupplimentat minn miżuri mmirati biex jistabbilixxu skemi ta’
taħriġ jew ta' taħriġ mill-ġdid tal-ekwipaġġ
minbarra dawk li jikkwalifikaw bħala “ħaddiema” li se jitilqu
mill-industrija, biex jinkoraġġixxu lill-operaturi biex
jissieħbu f'assoċjazzjonijiet tas-sengħa, biex
jissaħħu l-assoċjazzjonijiet professjonali u biex
jinkoraġġixxu l-innovazzjoni ta’ bastimenti u l-adattament
tagħhom mal-progress tekniku fir-rigward tal-ambjent, u jiġi emendat
skont dan,
ADOTTAW DAN IR-REGOLAMENT:
Artikolu 1
L-Artikolu 8 tar-Regolament (KE)
Nru 718/1999 huwa sostitwit b’dan li ġej:
‘Artikolu 8
Mingħajr preġudizzju
għall-Artikolu 3(5), kwalunkwe Stat Membru jista' jieħu
miżuri, b'mod partikolari sabiex:
–                        
ikun iktar faċli għat-trasportaturi
bil-passaġġi fuq l-ilma interni li jkunu se jitilqu mill-industrija
li jiksbu pensjoni tal-irtirar kmieni jew li jmorru jaħdmu f'attività
ekonomika oħra,
–                        
issir organizzazzjoni ta' taħriġ
vokazzjonali jew ta' skemi ta' taħriġ mill-ġdid
għall-ħaddiema li jkunu se jitilqu l-industrija, 
–                        
jittejbu l-ħiliet tal-operaturi bil-għan
li jitħarsu l-iżvilupp u l-ġejjieni tas-sengħa,
–                        
jitħeġġu l-operatur-sidien biex
jissieħbu f’assoċjazzjonijiet tas-sengħa u sabiex
jissaħħu l-organizzazzjonijiet li jirrappreżentaw it-trasport
bil-passaġġi fuq l-ilma interni fil-livell tal-Unjoni, 
–                        
jitħeġġeġ l-adattattament
tal-bastimenti mal-progress tekniku bil-għan li jittejbu l-kondizzjonijiet
tax-xogħol u tiġi promossa s-sikurezza,
–                        
titħeġġeġ l-innovazzjoni ta’
bastimenti flimkien mal-adattament tagħhom mal-progress tekniku
fir-rigward tal-ambjent.”
Artikolu 2
Dan ir-Regolament jidħol
fis-seħħ fl-għoxrin jum wara dak tal-pubblikazzjoni tiegħu
f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               ĠU L 90, 2.4.1999 p. 1–5 
[2]               Id-Direttiva tal-Kunsill 96/75/KE tad-19 ta'
Novembru 1996 dwar is-sistema ta' kiri u prezzar fit-trasport nazzjonali u
internazzjonali bil-passaġġi fuq l-ilma interni fil-Komunità (ĠU
L 304, 27.11.1996, p. 12).
[3]               Fil-Ġermanja u fil-Pajjiżi l-Baxxi,
id-dħul mill-fondi madankollu jintuża b’appoġġ
għat-trasport bil-passaġġi fuq l-ilma interni, b’mod partikolari
biex jappoġġja l-innovazzjoni (NL) jew biex jipprovdi
taħriġ professjonali għall-ħaddiema tan-navigazzjoni
interna fuq bastiment tat-taħriġ (DE). Madankollu, il-fond ta'
riżerva nnifisu qatt ma ntuża.
[4]               ĠU C , , p. .
[5]               ĠU C , , p. .